Document ID: 31998L0077

KOMISSION DIREKTIIVI 98/77/EY,
annettu 2 päivänä lokakuuta 1998,
moottoriajoneuvojen päästöjen aiheuttaman ilman pilaantumisen estämiseksi toteutettavia toimenpiteitä koskevan jäsenvaltioiden lainsäädännön lähentämisestä annetun neuvoston direktiivin 70/220/ETY mukauttamisesta tekniikan kehitykseen (ETA:n kannalta merkityksellinen teksti)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon moottoriajoneuvojen päästöjen aiheuttaman ilman pilaantumisen estämiseksi toteutettavia toimenpiteitä koskevan jäsenvaltioiden lainsäädännön lähentämisestä 20 päivänä maaliskuuta 1970 annetun neuvoston direktiivin 70/220/ETY (1), sellaisena kuin se on viimeksi muutettuna Euroopan parlamentin ja neuvoston direktiivillä 96/69/EY (2),
sekä katsoo, että
neuvoston direktiivi 70/220/ETY on yksi moottoriajoneuvojen ja niiden perävaunujen tyyppihyväksyntää koskevan jäsenvaltioiden lainsäädännön lähentämisestä 6 päivänä helmikuuta 1970 annetulla neuvoston direktiivillä 70/156/ETY (3), sellaisena kuin se on viimeksi muutettuna komission direktiivillä 98/14/EY (4), perustettua EY-tyyppihyväksyntämenettelyä koskevista erillisdirektiiveistä,
direktiivin 70/156/ETY 13 artiklan 2 kohdassa säädetään, että 13 artiklan menettelyä sovelletaan myös erillisdirektiiveihin sisällytettäviin erillisten teknisten yksiköiden tyyppihyväksyntää koskeviin säännöksiin,
jotta voitaisiin yhdenmukaisin perustein taata, että sellaisiin M1- ja N1-luokan ajoneuvoihin, joita ei ole varustettu ajoneuvojen sisäisillä valvontajärjestelmillä (OBD), asennettaviksi tarkoitetut varaosakatalysaattorit ovat riittävän korkealaatuisia, on tarkoituksenmukaista sisällyttää direktiiviin 70/220/ETY varaosakatalysaattoreiden EY-tyyppihyväksyntää erillisinä teknisinä yksikköinä koskevat uudet tekniset vaatimukset; kyseiset tekniset vaatimukset ovat niiden teknisten vaatimusten mukaiset, jotka Yhdistyneiden Kansakuntien Euroopan talouskomissio on vahvistanut moottoriajoneuvojen varaosakatalysaattoreiden hyväksyntään liittyvässä säännössä N:o 103 (5),
tekniikan kehityksen vuoksi on tarkoituksenmukaista sisällyttää direktiiviin 70/220/ETY uudet tekniset vaatimukset sellaisten ajoneuvojen tyyppihyväksyntää varten, joiden polttoaineena voidaan käyttää nestekaasua (LPG) tai maakaasua (NG); kun nestekaasua ja maakaasua käytetään ajoneuvojen käyttövoimana, saavutetaan hyvin alhaiset haitallisten aineiden päästöt, ja kyseisten ajoneuvojen pitäisi näin ollen hyötyä EY-tyyppihyväksyntäjärjestelmästä; kyseiset tekniset vaatimukset ovat Yhdistyneiden Kansakuntien Euroopan talouskomission säännössä N:o 83 (6), joka liittyy ajoneuvojen hyväksyntään niiden pilaannuttavien aineiden päästöjen osalta, vahvistamien teknisten vaatimusten mukaiset,
on tarkoituksenmukaista selventää ajoneuvojen rullausvastuksen mittausmenetelmät, ja
tämän direktiivin säännökset ovat direktiivillä 70/156/ETY perustetun tekniikan kehitykseen mukauttamista käsittelevän komitean lausunnon mukaiset,
ON ANTANUT TÄMÄN DIREKTIIVIN:
1 artikla
Korvataan direktiivin 70/220/ETY 1 artikla seuraavalla artiklalla:
"1 artikla
Tässä direktiivissä tarkoitetaan
- `ajoneuvolla` kaikkia ajoneuvoja direktiivin 70/156/ETY liitteessä II olevan A jakson määritelmän mukaisesti,
- `moottoriajoneuvojen nestekaasulaitteilla tai maakaasua` kaikkia sellaisia moottoriajoneuvojen tai maakaasua nestekaasuosien kokoonpanoja, jotka on suunniteltu asennettaviksi yhteen tai useampaan annettuun moottoriajoneuvotyyppiin ja jotka voidaan hyväksyä erillisinä teknisinä yksikköinä direktiivin 70/156/ETY 4 artiklan 1 kohdan d alakohdan määritelmän mukaisesti,
- `varaosakatalysaattorilla` katalysaattoria tai katalysaattorikokoonpanoa, joka on tarkoitettu korvaamaan alkuperäinen katalysaattori direktiivin 70/220/ETY mukaisesti hyväksytyssä ajoneuvossa ja joka voidaan hyväksyä erillisenä teknisenä yksikkönä direktiivin 70/156/ETY 4 artiklan 1 kohdan d alakohdan määritelmän mukaisesti."
2 artikla
Muutetaan direktiivin 70/220/ETY liitteet tämän direktiivin liitteen mukaisesti.
3 artikla
1. Sellaisiin EY-tyyppihyväksyttyihin ajoneuvoihin, joita ei ole varustettu ajoneuvojen sisäisillä valvontajärjestelmillä (OBD), asennettaviksi tarkoitettujen uusien varaosakatalysaattoreiden osalta:
1) jäsenvaltiot eivät saa 1 päivästä tammikuuta 1999
- evätä direktiivin 70/156/ETY 4 artiklan 1 kohdan mukaista EY-tyyppihyväksyntää tai
- kieltää niiden myyntiä tai asennusta ajoneuvoon,
jos ne ovat direktiivin 70/220/ETY, sellaisena kuin se on muutettuna tällä direktiivillä, vaatimusten mukaiset, ja
2) jäsenvaltioiden on 1 päivästä lokakuuta 1999, jollei direktiivin 70/156/ETY 7 artiklan 2 kohdassa toisin säädetä, kiellettävä varaosakatalysaattorin (varaosakatalysaattoreiden) myynti tai asentaminen ajoneuvoon, jos se (ne) ei (eivät) ole direktiivin 70/220/ETY, sellaisena kuin se on muutettuna tällä direktiivillä, mukaisesti tyyppihyväksyttyä tyyppiä.
2. Sellaisten uusien ajoneuvojen, joiden polttoaineena käytetään nestekaasua tai maakaasua tai joiden polttoaineena voidaan käyttää sekä bensiiniä että nestekaasua tai maakaasua, osalta päästöjen aiheuttamaan ilman saastumiseen liittyvistä syistä:
1) jäsenvaltiot eivät saa 1 päivästä tammikuuta 1999
- evätä direktiivin 70/156/ETY 4 artiklan 1 kohdan mukaista EY-tyyppihyväksyntää tai
- evätä kansallista tyyppihyväksyntää tai
- kieltää rekisteröintiä, myyntiä tai käyttöönottoa,
jos ne ovat direktiivin 70/220/ETY, sellaisena kuin se on muutettuna tällä direktiivillä, vaatimusten mukaiset, ja
2) jäsenvaltioiden on 1 päivästä lokakuuta 1999 kiellettävä sellaisten uusien ajoneuvojen rekisteröinti, myynti tai käyttöönotto, jotka eivät ole direktiivin 70/220/ETY, sellaisena kuin se on muutettuna tällä direktiivillä, säännösten mukaiset.
4 artikla
1. Jäsenvaltioiden on saatettava tämän direktiivin noudattamisen edellyttämät lait, asetukset ja hallinnolliset määräykset voimaan ennen 31 päivää joulukuuta 1998. Niiden on ilmoitettava tästä komissiolle viipymättä.
Näissä jäsenvaltioiden antamissa säädöksissä on viitattava tähän direktiiviin tai niihin on liitettävä viittaus tähän direktiiviin, kun ne virallisesti julkaistaan. Jäsenvaltioiden on säädettävä siitä, miten viittaukset tehdään.
2. Jäsenvaltioiden on toimitettava tässä direktiivissä tarkoitetuista kysymyksistä antamansa keskeiset kansalliset säännökset kirjallisina komissiolle.
5 artikla
Tämä direktiivi tulee voimaan kahdentenakymmenentenä päivänä sen jälkeen, kun se on julkaistu Euroopan yhteisöjen virallisessa lehdessä.
6 artikla
Tämä direktiivi on osoitettu kaikille jäsenvaltioille.
Tehty Brysselissä 2 päivänä lokakuuta 1998.

Labels: 7
15
20